Document ID: 32004R1785

NÕUKOGU MÄÄRUS (EÜ, EURATOM) nr 1785/2004,
5. oktoober 2004,
millega kehtestatakse kolmandates riikides töötavate Euroopa ühenduste ametnike töötasude suhtes alates 1. jaanuarist 2004 kohaldatavad paranduskoefitsiendid
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse Euroopa Aatomienergiaühenduse (Euratom) asutamislepingut,
võttes arvesse Euroopa ühenduste ametnike personalieeskirju ja ühenduste muude teenistujate teenistustingimusi, mis on kehtestatud määrusega (EMÜ, Euratom, ESTÜ) nr 259/68, (1) eriti selle X lisa artikli 13 esimest lõiku,
võttes arvesse komisjoni ettepanekut,
ning arvestades järgmist:
(1)
Tuleb võtta arvesse elukalliduse muutumist ühendusevälistes riikides ning seetõttu tuleb kehtestada paranduskoefitsiendid, mida kohaldatakse kolmandates riikides töötavatele ametnikele töökohariigi valuutas makstava töötasu suhtes alates 1. jaanuarist 2004.
(2)
Paranduskoefitsiendid, mida kohaldati vastavalt määrusele (EÜ, Euratom) nr 64/2004, millega kehtestatakse alates 1. juulist 2003 kohaldatavad paranduskoefitsiendid, (2) ei saa tagasiulatuvalt kaasa tuua töötasude kohandamist saaja kasuks ega kahjuks.
(3)
Juhuks, kui töötasud peaksid uute paranduskoefitsientide tulemusena suurenema, on vaja ette näha lisamaksed.
(4)
Juhuks, kui töötasud peaksid uute paranduskoefitsientide tulemusena vähenema, on vaja ette näha enammakstud summade tagasimaksed, mis hõlmavad ajavahemikku 2004. aasta 1. jaanuarist käesoleva määruse jõustumise kuupäevani.
(5)
Tuleb sätestada, et tagasimaksed võivad hõlmata maksimaalselt kuue kuu pikkust ajavahemikku enne kehtestamisotsust ning et otsuse mõju võib ulatuda maksimaalselt kaheteistkümnele kuule alates selle vastuvõtmisest, nagu on ette nähtud ka nende paranduskoefitsientide puhul, mida kohaldatakse ühendusesiseselt Euroopa ühenduste ametnike ja muude teenistujate töötasude ja pensionide suhtes,
ON VASTU VÕTNUD KÄESOLEVA MÄÄRUSE:
Artikkel 1
Paranduskoefitsiendid, mida kohaldatakse kolmandates riikides töötavatele Euroopa ühenduste ametnikele töökohariigi valuutas makstud töötasude suhtes alates 1. jaanuarist 2004, on esitatud lisas.
Kõnealuste töötasude arvutamisel rakendatakse vahetuskursse, mida kasutati Euroopa Liidu üldeelarve täitmisel esimeses lõikes osutatud kuupäevale eelneval kuul.
Artikkel 2
1. Kui töötasud lisas kehtestatud paranduskoefitsientide tulemusel suurenevad, sooritavad vastavad institutsioonid tagasiulatuvaid lisamakseid.
2. Kui töötasud lisas kehtestatud paranduskoefitsientide tulemusel vähenevad, kohandavad vastavad institutsioonid 2004. aasta 1. jaanuari ja määruse jõustumise kuupäeva vahel makstud töötasusid tagasiulatuvalt tasusaaja kahjuks.
Tagasiulatuvad kohandused, mis tähendavad enammakstud summa tagasimaksmist, võivad puudutada maksimaalselt kuue kuu pikkust ajavahemikku enne määruse jõustumise kuupäeva. Tagasimaksed hõlmavad maksimaalselt kaheteistkümne kuu pikkust ajavahemikku alates samast kuupäevast.
Artikkel 3
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. oktoober 2004

Labels: 10
9
5
15